ยืนยันราคาสินค้า 18 หมวดที่มีการปรับราคาสูงขึ้นก่อนหน้านี้ปรับตัวลดลงแล้ว
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยถึงมาตรการควบคุมราคาสินค้าหลายชนิดที่มีการปรับตัวสูงขึ้นในขณะนี้ ว่า มาตรการที่กระทรวงพาณิชย์บังคับใช้ในการตรึงราคาสินค้าสำคัญ จำนวน 18 หมวด ยังสามารถควบคุมราคาสินค้าได้ รวมถึงราคาสินค้าหลายชนิดที่มีการปรับขึ้นราคาช่วงก่อนหน้านี้ได้มีการปรับลดลงแล้ว เช่น เครื่องใช้ไฟฟ้าและเนื้อสัตว์ โดยหมูเนื้อแดงราคาอยู่ที่กิโลกรัมละ 130 บาท ซึ่งบางวันอาจมีการปรับราคาขึ้นลงเล็กน้อย หรือภายในห้างสรรพสินค้าที่มีราคาชี้นำ ปัจจุบันได้มีการปรับราคาลดลงเช่นกัน สำหรับสินค้ามะนาวที่มีการปรับราคาขึ้นสูงอยู่ขณะนี้ เนื่องจากมะนาวเป็นสินค้าตามฤดูกาล เมื่อถึงฤดูร้อนราคามะนาวจะมีการปรับตัวสูงขึ้น ด้านเกษตรกรขณะนี้มีความพึงพอใจเนื่องจากในช่วงที่ผ่านมาสามารถขายได้ในราคาที่ต่ำ จึงหวังว่าผู้บริโภคจะเข้าใจ เนื่องจากเป็นตามช่วงฤดูกาลสำหรับสินค้าพืชผลการเกษตร รัฐมนตรีว่าการกระทรวงพาณิชย์ กล่าวอีกว่า จากการตรวจสอบราคาอาหารสัตว์ ที่จะส่งผลต่อต้นทุนการผลิตขณะนี้ กระทรวงพาณิชย์ มอบหมายให้กรมการค้าภายใน ลงพื้นที่ตรวจสอบข้าวโพดตามคลังสินค้าต่างๆ ว่ามีการกักตุนหรือไม่ เนื่องจากปัจจุบันข้าวโพดไม่ได้อยู่ในฤดูการเก็บเกี่ยว แต่อาจมีการตกค้างอยู่ที่ผู้ประกอบการบางส่วน โดยในวันที่ 14 มีนาคมนี้ จะสามารถทราบผลการตรวจสอบ ซึ่งหากพบการกักตุนสินค้าจะส่งดำเนินคดีตามกฎหมาย